Source: http://curieruldevalcea.ro/cs-chimia-a-suferit-primul-esec/
Timestamp: 2018-09-20 02:12:10+00:00

Document:
CS Chimia a suferit primul eşec – Curierul de Vâlcea
CS Chimia a suferit primul eşec
• fetele antrenate de Nicoleta Lazăr au cedat prima dată în acest sezon al Diviziei A, fiind învinse pe teren propriu de gorjencele de la Universitar „Constantin Brâncuşi” Târgu Jiu
Deşi CS Chimia Rm. Vâlcea este o nou-promovată în Divizia A, handbalistele din nordul Râmnicului au făcut o „figură” foarte frumoasă în debutul de campionat, ieşind învingătoare din primele două partide, remarcabil pentru o formaţie care s-a înscris în competiţie cu numai o săptămână înainte de startul oficial.
Etapa cu numărul trei, prima în care „chimistele mici” nu au mai jucat în sala Colegiului Energetic şi au decis să se mute în Sala Sporturilor „Traian”, s-a dovedit cu ghinion pentru vâlcence. Tinereţea şi lipsa de experienţă a elevelor Nicoletei Lazăr şi-a spus cuvântul, „universitarele” de la Târgu Jiu impunându-se până la finalul partidei cu un categoric 33-25 (17-11 fiind scorul înregistrat la pauză, tot în favoarea gorjencelor). Cele mai bune marcatoare pentru râmnicence au fost ca de obicei Nicoleta Safta cu 12 goluri reuşite, Conea 4 şi Udrea 3. Tot în această rundă s-au disputat şi celelalte cinci partide ale seriei B din liga a doua feminină de handbal. Rezultatele consemnate au fost următoarele: Mureşul Târgu Mureş – Universitatea Timişoara 37-27 (21-12); CSŞ Caracal – CSM Bistriţa 37-29 (19-13); Universitatea Reşiţa – CSM Slatina 26-30 (12-19); HC Alba Sebeş – Bowling Sfântu Gheorghe 25-21 (9-11) şi CSM Sfântu Gheorghe – CS Timişoara 31-31 (15-18). În urma acestor rezultate, Chimia Rm. Vâlcea coboară trei poziţii în clasament, ajungând pe poziţia a cincea, cu un „activ” de 4 puncte; primele patru locuri fiind ocupate în ordine de următoarele formaţii: Mureşul Târgu Mureş 6p (+14); Universitar „Constantin Brâncuşi” Târgu Jiu 6p (+13); CS Timişoara 5p (+32) şi CSŞ Caracal 4p (+14).
Etapa viitoare, sâmbătă 8 octombrie, vâlcencele vor avea de făcut cea mai lungă deplasare a campionatului, până la Bistriţa, acolo unde vor întâlni formaţia CSM din localitate (ardelencele ocupă în acest moment poziţia a opta în clasament cu numai 2 puncte). Programul complet al rundei cu numărul patru este următorul: CSM Sfântu Gheorghe – Mureşul Târgu Mureş; Universitar „Constantin Brâncuşi” Târgu Jiu – Universitatea Reşiţa; Bowling Sfântu Gheorghe – CSŞ Caracal; Universitatea Timişoara – HC Alba Sebeş; CS Timişoara – CSM Slatina şi desigur, CSM Bistriţa – CS Chimia Râmnicu Vâlcea.

References: CSM 
 CSM 
 CSM 
 CSM 
 CSM 
 CSM 
 CSM